Document ID: 32009R0079

ΚΑΝΟΝΙΣΜΌΣ (ΕΚ) αριθ. 79/2009 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
της 14ης Ιανουαρίου 2009
σχετικά με την έγκριση τύπου υδρογονοκίνητων μηχανοκίνητων οχημάτων και την τροποποίηση της οδηγίας 2007/46/ΕΚ
(Κείμενο που παρουσιάζει ενδιαφέρον για τον ΕΟΧ)
ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95,
την πρόταση της Επιτροπής,
τη γνώμη της Ευρωπαϊκής Οικονομικής και Κοινωνικής Επιτροπής (1),
Αποφασίζοντας σύμφωνα με τη διαδικασία του άρθρου 251 της συνθήκης (2),
Εκτιμώντας τα ακόλουθα:
(1)
Η εσωτερική αγορά περιλαμβάνει έναν χώρο χωρίς εσωτερικά σύνορα, μέσα στον οποίο εξασφαλίζεται η ελεύθερη κυκλοφορία των εμπορευμάτων, των προσώπων, των υπηρεσιών και των κεφαλαίων. Για τον σκοπό αυτό, έχει θεσπισθεί συνολικό κοινοτικό σύστημα έγκρισης τύπου των μηχανοκίνητων οχημάτων. Οι τεχνικές απαιτήσεις για την έγκριση τύπου μηχανοκίνητων οχημάτων όσον αφορά την πρόωση με υδρογόνο θα πρέπει να εναρμονισθούν ώστε να αποφεύγεται η θέσπιση διαφορετικών απαιτήσεων στα διάφορα κράτη μέλη και να διασφαλίζεται η ορθή λειτουργία της εσωτερικής αγοράς ενώ, παράλληλα, θα διασφαλίζεται υψηλό επίπεδο περιβαλλοντικής προστασίας και δημόσιας ασφάλειας.
(2)
Ο παρών κανονισμός αποτελεί ειδικό κανονισμό στο πλαίσιο της κοινοτικής διαδικασίας έγκρισης τύπου σύμφωνα με την οδηγία 2007/46//ΕΚ του Ευρωπαϊκού Κοινοβουλίου και του Συμβουλίου, της 5ης Σεπτεμβρίου 2007, σχετικά με τη θέσπιση πλαισίου για την έγκριση των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά («οδηγία-πλαίσιο») (3). Για τον λόγο αυτόν, τα παραρτήματα IV, VI και XI της εν λόγω οδηγίας θα πρέπει να τροποποιηθούν αναλόγως.
(3)
Ύστερα από αίτημα του Ευρωπαϊκού Κοινοβουλίου, εφαρμόστηκε νέα ρυθμιστική προσέγγιση όσον αφορά τη νομοθεσία της ΕΚ για τα οχήματα. Ως εκ τούτου, ο παρών κανονισμός θα πρέπει να ορίζει μόνο θεμελιώδεις διατάξεις σχετικά με τις απαιτήσεις για την έγκριση τύπου συστημάτων και κατασκευαστικών στοιχείων υδρογόνου, ενώ οι τεχνικές προδιαγραφές θα πρέπει να ορίζονται μέσω μέτρων εφαρμογής που θεσπίζονται σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή (4).
(4)
Ειδικότερα, η Επιτροπή θα πρέπει να εξουσιοδοτηθεί να καταρτίζει απαιτήσεις και διαδικασίες δοκιμής σχετικά με νέες μορφές αποθήκευσης ή χρήσης υδρογόνου, επιπρόσθετα κατασκευαστικά στοιχεία υδρογόνου και το σύστημα πρόωσης. Η Επιτροπή θα πρέπει επίσης να εξουσιοδοτηθεί να καθιερώνει ειδικές διαδικασίες, δοκιμές και απαιτήσεις ασφαλείας, όσον αφορά την προστασία των υδρογονοκίνητων οχημάτων από την πρόσκρουση και τις απαιτήσεις ασφάλειας για τα ολοκληρωμένα συστήματα. Δεδομένου ότι τα μέτρα αυτά είναι γενικής εμβελείας και έχουν ως αντικείμενο την τροποποίηση μη ουσιωδών στοιχείων του παρόντος κανονισμού, μεταξύ άλλων διά συμπληρώσεώς του με νέα μη ουσιώδη στοιχεία, θεσπίζονται σύμφωνα με την κανονιστική διαδικασία με έλεγχο του άρθρου 5α της απόφασης 1999/468/ΕΚ.
(5)
Στον τομέα των μεταφορών, ένας από τους κύριους σκοπούς θα πρέπει να είναι η μεγαλύτερη αναλογία πιο φιλικών προς το περιβάλλον οχημάτων. Θα πρέπει να καταβληθούν περαιτέρω προσπάθειες ώστε να τίθενται περισσότερα τέτοια οχήματα στην αγορά. Η καθιέρωση οχημάτων που χρησιμοποιούν εναλλακτικά καύσιμα μπορεί να βελτιώσει σημαντικά την ποιότητα του αέρα στα αστικά κέντρα και, κατά συνέπεια, την κατάσταση της δημόσιας υγείας.
(6)
Το υδρογόνο θεωρείται καθαρό καύσιμο του μέλλοντος στην πορεία προς οικονομία χωρίς ρύπους που θα βασίζεται στην επανάχρηση πρώτων υλών και ανανεώσιμων ενεργειακών πόρων, καθώς τα οχήματα που προωθούνται με υδρογόνο δεν εκπέμπουν ρύπους που περιέχουν άνθρακα ούτε αέρια θερμοκηπίου. Δεδομένου ότι το υδρογόνο είναι ενεργειακή πρώτη ύλη και όχι πηγή ενέργειας, τα οφέλη που προσφέρει η υδρογονοκίνηση στο πλαίσιο της πολιτικής για το κλίμα εξαρτώνται από την πηγή υδρογόνου που χρησιμοποιείται. Θα πρέπει, επομένως, να υπάρξει μέριμνα ώστε το καύσιμο υδρογόνου να παράγεται με βιώσιμο τρόπο στο μέτρο του δυνατού από ανανεώσιμους ενεργειακούς πόρους, προκειμένου το συνολικό περιβαλλοντικό ισοζύγιο από την εισαγωγή υδρογόνου ως καυσίμου μηχανοκίνητων οχημάτων να είναι θετικό.
(7)
Στην τελική έκθεση της ομάδας υψηλού επιπέδου CARS 21, σημειώνεται ότι οι προσπάθειες με στόχο την περαιτέρω διεθνή εναρμόνιση των κανονισμών για τα οχήματα με κινητήρα θα πρέπει να συνεχισθούν, στο κατάλληλο επίπεδο, ώστε να καλυφθούν οι κύριες αγορές οχημάτων και να επεκταθεί η εναρμόνιση σε τομείς που δεν καλύπτονται ακόμη, ιδίως στο πλαίσιο των συμφωνιών του 1958 και του 1998 της UNECE. Σύμφωνα με τη σύσταση αυτή, η Επιτροπή θα πρέπει να εξακολουθήσει να υποστηρίζει την ανάπτυξη διεθνώς εναρμονισμένων απαιτήσεων για τα μηχανοκίνητα οχήματα υπό την αιγίδα της UNECE. Ειδικότερα, εάν εγκριθεί Παγκόσμιος Τεχνικός Κανονισμός (GTR) για τα οχήματα υδρογόνου και κυψέλης καυσίμου, η Επιτροπή θα πρέπει να εξετάσει τη δυνατότητα προσαρμογής των απαιτήσεων που καθορίζονται στον παρόντα κανονισμό προς τις απαιτήσεις που καθορίζονται στον GTR.
(8)
Τα μείγματα υδρογόνου θα μπορούσαν να χρησιμοποιηθούν ως μεταβατικό καύσιμο με στόχο τη χρήση καθαρού υδρογόνου, ώστε να διευκολυνθεί η καθιέρωση των υδρογονοκίνητων οχημάτων σε κράτη μέλη στα οποία υπάρχει καλή υποδομή φυσικού αερίου. Η Επιτροπή θα πρέπει, επομένως, να ορίσει απαιτήσεις για τη χρήση μειγμάτων υδρογόνου και φυσικού αερίου/βιομεθανίου, ιδίως όσον αφορά κάποια αναλογία ανάμειξης υδρογόνου και φυσικού αερίου που θα λαμβάνει υπόψη την τεχνική σκοπιμότητα και τα περιβαλλοντικά οφέλη.
(9)
Ο καθορισμός του πλαισίου έγκρισης τύπου για τα υδρογονοκίνητα οχήματα θα αυξήσει την εμπιστοσύνη των δυνητικών χρηστών και του ευρέος κοινού στη νέα αυτή τεχνολογία.
(10)
Κατά συνέπεια, είναι αναγκαίο να διαμορφωθεί το κατάλληλο πλαίσιο, ώστε να επιταχυνθεί η διάθεση στην αγορά οχημάτων με καινοτόμους τεχνολογίες πρόωσης και οχημάτων που χρησιμοποιούν εναλλακτικά καύσιμα με περιορισμένες επιπτώσεις στο περιβάλλον.
(11)
Οι περισσότεροι κατασκευαστές οχημάτων πραγματοποιούν επενδύσεις για την ανάπτυξη της τεχνολογίας υδρογόνου και έχουν ήδη αρχίσει να διαθέτουν τέτοια οχήματα στην αγορά. Στο μέλλον, είναι πιθανό να αυξηθεί το ποσοστό των υδρογονοκίνητων οχημάτων επί του συνολικού στόλου οχημάτων. Ως εκ τούτου, είναι αναγκαίο να θεσπισθούν κοινές απαιτήσεις όσον αφορά την ασφάλεια των υδρογονοκινήτων οχημάτων. Δεδομένου ότι οι κατασκευαστές δύνανται να ακολουθούν διαφορετικές προσεγγίσεις στην ανάπτυξη υδρογονοκίνητων οχημάτων, είναι αναγκαίο να καθορισθούν τεχνολογικά ουδέτερες απαιτήσεις ασφαλείας.
(12)
Είναι ανάγκη να καθορισθούν οι απαιτήσεις ασφαλείας για τα υδρογονοκίνητα συστήματα και τα κατασκευαστικά στοιχεία τους, που είναι αναγκαία ώστε να λάβουν έγκριση τύπου.
(13)
Για την έγκριση τύπου υδρογονοκίνητων οχημάτων, είναι ανάγκη να καθορισθούν απαιτήσεις για την εγκατάσταση συστημάτων υδρογόνου και κατασκευαστικών στοιχείων τους στο όχημα.
(14)
Λόγω των χαρακτηριστικών του καυσίμου, τα υδρογονοκίνητα οχήματα μπορεί να απαιτούν ειδική αντιμετώπιση από τις υπηρεσίες διάσωσης. Για τον λόγο αυτόν, είναι αναγκαίο να προβλεφθούν απαιτήσεις για τη σαφή και ταχεία αναγνώριση των εν λόγω οχημάτων, ώστε να μπορούν να ενημερώνονται οι υπηρεσίες διάσωσης για το καύσιμο που περιέχεται στο όχημα. Τα μέσα αναγνώρισης θα πρέπει να είναι κατάλληλα για τον σκοπό αυτόν, στο μέτρο του δυνατού, ενώ παράλληλα θα πρέπει να αποφεύγεται να είναι τέτοιας φύσεως ώστε να προκαλούν ανησυχίες στο κοινό.
(15)
Είναι επίσης σημαντικό να καθορισθούν οι υποχρεώσεις των κατασκευαστών όσον αφορά τη λήψη κατάλληλων μέτρων, ώστε να αποτρέπεται ο κίνδυνος χρήσης ακατάλληλου καυσίμου σε υδρογονοκίνητα οχήματα.
(16)
Η εμπορική καθιέρωση των υδρογονοκίνητων οχημάτων θα καταστεί δυνατή μόνο αν καταστεί διαθέσιμη επαρκής υποδομή αντίστοιχων σταθμών διανομής στην Ευρώπη. Η Επιτροπή θα πρέπει, ως εκ τούτου, να μελετήσει τη λήψη κατάλληλων μέτρων για την υποστήριξη πανευρωπαϊκού δικτύου σταθμών διανομής για υδρογονοκίνητα οχήματα.
(17)
Τα μικρά οχήματα καινοτόμου τεχνολογίας, που ορίζονται στην κοινοτική νομοθεσία έγκρισης τύπου ως οχήματα κατηγορίας L, θεωρείται ότι θα μπορούσαν σύντομα να υιοθετήσουν το υδρογόνο ως καύσιμο. Η εισαγωγή του υδρογόνου ως καυσίμου για τα οχήματα αυτά απαιτεί λιγότερη προσπάθεια, επειδή οι τεχνικές δυσκολίες και οι απαιτούμενες επενδύσεις δεν είναι τόσο πολλές όσο για τα οχήματα κατηγορίας Μ και Ν όπως ορίζονται στο παράρτημα ΙΙ της οδηγίας 2007/46/ΕΚ. Η Επιτροπή θα πρέπει να αξιολογήσει, το αργότερο έως την 1η Ιανουαρίου 2010, το ενδεχόμενο ρύθμισης της έγκρισης τύπου L για τα οχήματα που κινούνται με υδρογόνο.
(18)
Δεδομένου ότι ο στόχος του παρόντος κανονισμού, δηλαδή η επίτευξη της εσωτερικής αγοράς μέσω της εισαγωγής κοινών τεχνικών απαιτήσεων σχετικά με τα μηχανοκίνητα οχήματα που χρησιμοποιούν υδρογόνο, δεν είναι δυνατόν να επιτευχθεί επαρκώς από τα κράτη μέλη και μπορεί, συνεπώς, λόγω των διαστάσεών του, να επιτευχθεί καλύτερα σε κοινοτικό επίπεδο, η Κοινότητα δύναται να θεσπίσει μέτρα σύμφωνα με την αρχή της επικουρικότητας του άρθρου 5 της συνθήκης. Σύμφωνα με την αρχή της αναλογικότητας του ιδίου άρθρου, ο παρών κανονισμός δεν υπερβαίνει τα αναγκαία για την επίτευξη του στόχου αυτού όρια,
ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Αντικείμενο
Ο παρών κανονισμός θεσπίζει απαιτήσεις για την έγκριση τύπου μηχανοκινήτων οχημάτων όσον αφορά την πρόωση με υδρογόνο και για την έγκριση τύπου κατασκευαστικών στοιχείων υδρογόνου και συστημάτων υδρογόνου. Ο παρών κανονισμός θεσπίζει επίσης απαιτήσεις για την εγκατάσταση των εν λόγω κατασκευαστικών στοιχείων και συστημάτων.
Άρθρο 2
Πεδίο εφαρμογής
Ο παρών κανονισμός εφαρμόζεται:
1.
στα υδρογονοκίνητα οχήματα των κατηγοριών M και N, όπως ορίζονται στο τμήμα Α του παραρτήματος ΙΙ της οδηγίας 2007/46/ΕΚ, συμπεριλαμβανομένης της προστασίας από πρόσκρουση και της ηλεκτρικής ασφάλειας των εν λόγω οχημάτων·
2.
στα κατασκευαστικά στοιχεία υδρογόνου που έχουν σχεδιασθεί για μηχανοκίνητα οχήματα των κατηγοριών M και N, όπως απαριθμούνται στο παράρτημα I·
3.
στα συστήματα υδρογόνου που έχουν σχεδιασθεί για μηχανοκίνητα οχήματα των κατηγοριών M και N, συμπεριλαμβανομένων των νέων μορφών αποθήκευσης ή χρήσης του υδρογόνου.
Άρθρο 3
Ορισμοί
1. Για τους σκοπούς του παρόντος κανονισμού, εφαρμόζονται οι ακόλουθοι ορισμοί:
α)
«υδρογονοκίνητο όχημα»: οποιοδήποτε μηχανοκίνητο όχημα χρησιμοποιεί υδρογόνο ως καύσιμο για την πρόωσή του·
β)
«σύστημα πρόωσης»: ο κινητήρας εσωτερικής καύσης ή το σύστημα στοιχείων καυσίμου που χρησιμοποιούνται για την πρόωση του οχήματος·
γ)
«κατασκευαστικό στοιχείο υδρογόνου»: η δεξαμενή υδρογόνου και όλα τα άλλα μέρη του υδρογονοκίνητου οχήματος που έρχονται σε άμεση επαφή με το υδρογόνο ή τα οποία αποτελούν μέρος συστήματος υδρογόνου·
δ)
«σύστημα υδρογόνου»: σύνολο κατασκευαστικών στοιχείων υδρογόνου και συνδετικών μερών που τοποθετούνται σε υδρογονοκίνητα οχήματα, εξαιρουμένων των συστημάτων πρόωσης ή των εφεδρικών μονάδων ισχύος·
ε)
«μέγιστη επιτρεπόμενη πίεση λειτουργίας» (ΜΕΠΛ): η μέγιστη πίεση στην οποία είναι σχεδιασμένο να υποβάλλεται ένα κατασκευαστικό στοιχείο και η οποία είναι η βάση για τον προσδιορισμό της αντοχής του εν λόγω κατασκευαστικού στοιχείου·
στ)
«ονομαστική πίεση λειτουργίας» (ΟΠΛ): εάν πρόκειται για δεξαμενές, η σταθεροποιημένη πίεση σε ενιαία θερμοκρασία 288 K (15 °C) για τη δεξαμενή καυσίμου· ή, εάν πρόκειται για άλλα κατασκευαστικά στοιχεία, το επίπεδο πίεσης στο οποίο λειτουργεί συνήθως ένα κατασκευαστικό στοιχείο·
ζ)
«εσωτερική δεξαμενή»: το μέρος της δεξαμενής υδρογόνου που έχει σχεδιασθεί για να χρησιμοποιεί υγρό υδρογόνο το οποίο περιέχει το κρυογονικό υδρογόνο.
2. Για τους σκοπούς του στοιχείου δ) της παραγράφου 1, τα συστήματα υδρογόνου περιλαμβάνουν, μεταξύ άλλων, τα εξής:
α)
σύστημα παρακολούθησης και ελέγχου της χρήσης·
β)
σύστημα διεπαφής του οχήματος·
γ)
σύστημα υπερχείλισης·
δ)
σύστημα προστασίας από την υπερπίεση·
ε)
σύστημα ανίχνευσης βλάβης του εναλλάκτη θερμότητας.
Άρθρο 4
Υποχρεώσεις των κατασκευαστών
1. Οι κατασκευαστές αποδεικνύουν ότι όλα τα νέα υδρογονοκίνητα οχήματα που πωλούνται, ταξινομούνται ή τίθενται σε λειτουργία εντός της Κοινότητας και όλα τα κατασκευαστικά στοιχεία υδρογόνου ή συστήματα υδρογόνου που πωλούνται ή τίθενται σε λειτουργία εντός της Κοινότητας έχουν λάβει έγκριση τύπου σύμφωνα με τον παρόντα κανονισμό και τα μέτρα εφαρμογής του.
2. Για τους σκοπούς της έγκρισης τύπου οχημάτων, οι κατασκευαστές εξοπλίζουν τα υδρογονοκίνητα οχήματα με κατασκευαστικά στοιχεία και συστήματα υδρογόνου που συμμορφούνται προς τις απαιτήσεις του παρόντος κανονισμού και των μέτρων εφαρμογής του και έχουν εγκατασταθεί σύμφωνα με τον παρόντα κανονισμό και τα μέτρα εφαρμογής του.
3. Για τους σκοπούς της έγκρισης τύπου κατασκευαστικών στοιχείων και συστημάτων, οι κατασκευαστές εξασφαλίζουν ότι τα κατασκευαστικά στοιχεία και συστήματα υδρογόνου συμμορφούνται προς τις απαιτήσεις του παρόντος κανονισμού και των μέτρων εφαρμογής του.
4. Οι κατασκευαστές παρέχουν στις αρμόδιες για την έγκριση τύπου αρχές τα απαιτούμενα στοιχεία για τις προδιαγραφές των οχημάτων και τις συνθήκες δοκιμών.
5. Οι κατασκευαστές παρέχουν πληροφορίες για τους σκοπούς της επιθεώρησης των συστημάτων και κατασκευαστικών στοιχείων υδρογόνου κατά τη διάρκεια χρησιμότητας του οχήματος.
Άρθρο 5
Γενικές απαιτήσεις για τα κατασκευαστικά στοιχεία και συστήματα υδρογόνου
Οι κατασκευαστές εξασφαλίζουν ότι:
α)
τα κατασκευαστικά στοιχεία και συστήματα υδρογόνου λειτουργούν ορθά και με ασφάλεια και είναι αξιόπιστα όσον αφορά την αντοχή σε ηλεκτρικές, μηχανικές, θερμικές και χημικές συνθήκες λειτουργίας χωρίς διαρροές ή εμφανείς παραμορφώσεις·
β)
τα συστήματα υδρογόνου προστατεύονται από την υπερπίεση·
γ)
τα υλικά που χρησιμοποιούνται για τα μέρη των κατασκευαστικών στοιχείων και συστημάτων υδρογόνου, τα οποία πρόκειται να έλθουν σε άμεση επαφή με το υδρογόνο, είναι συμβατά με το υδρογόνο·
δ)
τα κατασκευαστικά στοιχεία και συστήματα υδρογόνου αντέχουν αξιόπιστα στις αναμενόμενες θερμοκρασίες και πιέσεις κατά τη διάρκεια του αναμενόμενου κύκλου ζωής τους·
ε)
τα κατασκευαστικά στοιχεία και συστήματα υδρογόνου είναι αξιόπιστα όσον αφορά την αντοχή στο φάσμα θερμοκρασιών λειτουργίας που καθορίζουν τα μέτρα εφαρμογής·
στ)
τα κατασκευαστικά στοιχεία υδρογόνου φέρουν επισήμανση σύμφωνα με τα μέτρα εφαρμογής·
ζ)
σε όλα τα κατασκευαστικά στοιχεία υδρογόνου με κατευθυντική ροή επισημαίνεται ευκρινώς η κατεύθυνση της ροής·
η)
όλα τα κατασκευαστικά στοιχεία και συστήματα υδρογόνου σχεδιάζονται κατά τρόπο ώστε να μπορούν να τοποθετούνται σύμφωνα με τις απαιτήσεις του παραρτήματος VI.
Άρθρο 6
Απαιτήσεις για δεξαμενές υδρογόνου που είναι σχεδιασμένες να χρησιμοποιούν υγρό υδρογόνο
Οι δεξαμενές υδρογόνου που είναι σχεδιασμένες να χρησιμοποιούν υγρό υδρογόνο δοκιμάζονται σύμφωνα με τις διαδικασίες δοκιμής του παραρτήματος II.
Άρθρο 7
Απαιτήσεις για άλλα κατασκευαστικά στοιχεία υδρογόνου, εκτός από δεξαμενές, που είναι σχεδιασμένα να χρησιμοποιούν υγρό υδρογόνο
1. Τα κατασκευαστικά στοιχεία υδρογόνου, άλλα από δεξαμενές, που είναι σχεδιασμένα να χρησιμοποιούν υγρό υδρογόνο δοκιμάζονται σύμφωνα με τις διαδικασίες δοκιμής του παραρτήματος III ανάλογα με τον τύπο τους.
2. Οι διατάξεις εκτόνωσης της πίεσης είναι σχεδιασμένες κατά τέτοιο τρόπο ώστε να εξασφαλίζεται ότι η πίεση στην εσωτερική δεξαμενή ή στα άλλα κατασκευαστικά στοιχεία υδρογόνου δεν υπερβαίνει την επιτρεπόμενη τιμή. Οι τιμές ορίζονται με βάση τη μέγιστη επιτρεπόμενη πίεση λειτουργίας (ΜΕΠΛ) του συστήματος υδρογόνου. Παρέχεται σύστημα ασφάλειας για τους εναλλάκτες θερμότητας ώστε να ανιχνεύεται τυχόν αστοχία τους.
Άρθρο 8
Απαιτήσεις για δεξαμενές υδρογόνου που είναι σχεδιασμένες να χρησιμοποιούν (αέριο) υδρογόνο
1. Οι δεξαμενές υδρογόνου που είναι σχεδιασμένες να χρησιμοποιούν συμπιεσμένο (αέριο) υδρογόνο ταξινομούνται σύμφωνα με το σημείο 1 του παραρτήματος IV.
2. Οι δεξαμενές για τις οποίες γίνεται λόγος στην παράγραφο 1 δοκιμάζονται σύμφωνα με τις διαδικασίες δοκιμής του παραρτήματος IV ανάλογα με τον τύπο τους.
3. Παρέχεται λεπτομερής περιγραφή όλων των κύριων ιδιοτήτων και ανοχών του υλικού που χρησιμοποιείται στο σχεδιασμό της δεξαμενής, συμπεριλαμβανομένων των αποτελεσμάτων των δοκιμών στις οποίες υποβλήθηκε το εν λόγω υλικό.
Άρθρο 9
Απαιτήσεις για κατασκευαστικά στοιχεία υδρογόνου, άλλα από δεξαμενές, που είναι σχεδιασμένα να χρησιμοποιούν συμπιεσμένο (αέριο) υδρογόνο
Τα κατασκευαστικά στοιχεία υδρογόνου, άλλα από δεξαμενές, που είναι σχεδιασμένα να χρησιμοποιούν συμπιεσμένο (αέριο) υδρογόνο δοκιμάζονται σύμφωνα με τις διαδικασίες δοκιμής του παραρτήματος V ανάλογα με τον τύπο τους.
Άρθρο 10
Γενικές απαιτήσεις για την εγκατάσταση κατασκευαστικών στοιχείων και συστημάτων υδρογόνου
Τα κατασκευαστικά στοιχεία και συστήματα υδρογόνου εγκαθίστανται σύμφωνα με τις απαιτήσεις του παραρτήματος VI.
Άρθρο 11
Χρονοδιάγραμμα εφαρμογής
1. Με ισχύ από τις 24 Φεβρουαρίου 2011, οι εθνικές αρχές αρνούνται να εκδώσουν:
α)
έγκριση τύπου ΕΚ ή εθνική έγκριση τύπου σε νέους τύπους οχημάτων για λόγους που σχετίζονται με την πρόωση με υδρογόνο, εφόσον τα εν λόγω οχήματα δεν συμμορφώνονται με τις απαιτήσεις του παρόντος κανονισμού ή των μέτρων εφαρμογής του, και
β)
έγκριση τύπου ΕΚ σε νέους τύπους κατασκευαστικών στοιχείων ή συστημάτων υδρογόνου, εφόσον τα εν λόγω κατασκευαστικά στοιχεία ή συστήματα δεν συμμορφώνονται με τις απαιτήσεις του παρόντος κανονισμού ή των μέτρων εφαρμογής του.
2. Με ισχύ από τις 24 Φεβρουαρίου 2012, οι εθνικές αρχές:
α)
για λόγους που σχετίζονται με την πρόωση με υδρογόνο, θεωρούν ότι τα πιστοποιητικά συμμόρφωσης νέων τύπων οχημάτων δεν ισχύουν πλέον για τους σκοπούς του άρθρου 26 της οδηγίας 2007/46//ΕΚ και απαγορεύουν την ταξινόμηση, την πώληση και τη θέση σε λειτουργία των εν λόγω οχημάτων, εφόσον τα εν λόγω οχήματα δεν συμμορφώνονται με τις απαιτήσεις του παρόντος κανονισμού ή των μέτρων εφαρμογής του, και
β)
απαγορεύουν την πώληση και τη θέση σε λειτουργία νέων τύπων κατασκευαστικών στοιχείων ή συστημάτων υδρογόνου, εφόσον τα εν λόγω κατασκευαστικά στοιχεία ή συστήματα δεν συμμορφώνονται με τις απαιτήσεις του παρόντος κανονισμού ή των μέτρων εφαρμογής του.
3. Με την επιφύλαξη των παραγράφων 1 και 2, και υπό την προϋπόθεση της έναρξης ισχύος των μέτρων εφαρμογής που θεσπίζονται δυνάμει του άρθρου 12 παράγραφος 1, εάν το ζητήσει ο κατασκευαστής, οι εθνικές αρχές:
α)
για λόγους που σχετίζονται με την πρόωση με υδρογόνο, δεν αρνούνται τη χορήγηση έγκρισης τύπου ΕΚ ή εθνικής έγκρισης τύπου σε νέους τύπους οχημάτων ή έγκρισης τύπου ΕΚ σε νέους τύπους κατασκευαστικών στοιχείων ή συστήματος υδρογόνου, εφόσον τα εν λόγω οχήματα, κατασκευαστικά στοιχεία ή συστήματα συμμορφώνονται με τις απαιτήσεις του παρόντος κανονισμού και των μέτρων εφαρμογής του, ή
β)
δεν απαγορεύουν την ταξινόμηση, την πώληση ή τη θέση σε λειτουργία νέων τύπων οχημάτων, ή την πώληση και τη θέση σε λειτουργία νέων κατασκευαστικών στοιχείων ή συστημάτων υδρογόνου, εφόσον τα εν λόγω οχήματα, κατασκευαστικά στοιχεία ή συστήματα συμμορφώνονται με τις απαιτήσεις του παρόντος κανονισμού και των μέτρων εφαρμογής του.
Άρθρο 12
Μέτρα εφαρμογής
1. Η Επιτροπή εκδίδει τα ακόλουθα μέτρα εφαρμογής:
α)
διοικητικές διατάξεις για την έγκριση τύπου ΕΚ οχημάτων όσον αφορά την πρόωση με υδρογόνο, καθώς και κατασκευαστικών στοιχείων και συστημάτων υδρογόνου·
β)
κανόνες για τις πληροφορίες που πρέπει να παρέχονται από τους κατασκευαστές για τους σκοπούς της έγκρισης τύπου και της επιθεώρησης που αναφέρονται στο άρθρο 4 παράγραφοι 4 και 5·
γ)
λεπτομερείς κανόνες για τις διαδικασίες δοκιμής που ορίζονται στα παραρτήματα II έως V·
δ)
λεπτομερείς κανόνες για τις απαιτήσεις για την εγκατάσταση κατασκευαστικών στοιχείων και συστημάτων υδρογόνου που ορίζονται στο παράρτημα VI·
ε)
λεπτομερείς κανόνες για τις απαιτήσεις για την ασφαλή και αξιόπιστη λειτουργία των κατασκευαστικών στοιχείων και συστημάτων υδρογόνου που ορίζονται στο άρθρο 5·
στ)
λεπτομερείς κανόνες για την επισήμανση ή άλλα μέσα για τη σαφή και ταχεία αναγνώριση των υδρογονοκίνητων οχημάτων που αναφέρονται στο παράρτημα VI σημείο 16.
Τα μέτρα αυτά, τα οποία έχουν ως αντικείμενο την τροποποίηση μη ουσιωδών στοιχείων του παρόντος κανονισμού, διά της συμπληρώσεώς του, θεσπίζονται σύμφωνα με την κανονιστική διαδικασία με έλεγχο στην οποία παραπέμπει το άρθρο 13 παράγραφος 2.
2. Η Επιτροπή δύναται να εκδίδει τα ακόλουθα μέτρα εφαρμογής:
α)
προδιαγραφές για τις απαιτήσεις που αφορούν ένα από τα κατωτέρω:
-
τη χρήση καθαρού υδρογόνου ή μείγματος υδρογόνου και φυσικού αερίου/βιομεθανίου,
-
νέες μορφές αποθήκευσης ή χρήσης υδρογόνου,
-
την προστασία του οχήματος από την πρόσκρουση όσον αφορά την ακεραιότητα των κατασκευαστικών στοιχείων και συστημάτων υδρογόνου,
-
απαιτήσεις ασφάλειας για το ολοκληρωμένο σύστημα, οι οποίες να καλύπτουν τουλάχιστον την ανίχνευση διαρροής και τις απαιτήσεις που αφορούν το αέριο καθαρισμού,
-
ηλεκτρική μόνωση και ηλεκτρική ασφάλεια·
β)
άλλα μέτρα αναγκαία για την εφαρμογή του παρόντος κανονισμού.
Τα μέτρα αυτά, τα οποία έχουν ως αντικείμενο την τροποποίηση μη ουσιωδών στοιχείων του παρόντος κανονισμού, διά της συμπληρώσεώς του, θεσπίζονται σύμφωνα με την κανονιστική διαδικασία με έλεγχο στην οποία παραπέμπει το άρθρο 13 παράγραφος 2.
Άρθρο 13
Διαδικασία επιτροπής
1. Η Επιτροπή επικουρείται από την τεχνική επιτροπή - μηχανοκίνητα οχήματα (ΤΕΜΟ), η οποία συστάθηκε με το άρθρο 40 παράγραφος 1 της οδηγίας 2007/46/ΕΚ.
2. Στις περιπτώσεις που γίνεται μνεία της παρούσας παραγράφου, εφαρμόζεται το άρθρο 5α παράγραφοι 1 έως 4 και το άρθρο 7 της απόφασης 1999/468/ΕΚ, τηρουμένων των διατάξεων του άρθρου 8 της ίδιας απόφασης.
Άρθρο 14
Τροποποιήσεις της οδηγίας 2007/46//ΕΚ
Τα παραρτήματα IV, VI και XI της οδηγίας 2007/46/ΕΚ τροποποιούνται σύμφωνα με το παράρτημα VII του παρόντος κανονισμού.
Άρθρο 15
Κυρώσεις λόγω έλλειψης συμμόρφωσης
1. Τα κράτη μέλη θεσπίζουν τις διατάξεις για τις κυρώσεις που επιβάλλονται σε περίπτωση παράβασης των διατάξεων του παρόντος κανονισμού και των μέτρων εφαρμογής του από τους κατασκευαστές και λαμβάνουν όλα τα αναγκαία μέτρα για να εξασφαλίσουν την εφαρμογή τους. Οι προβλεπόμενες κυρώσεις πρέπει να είναι αποτελεσματικές, αναλογικές και αποτρεπτικές. Τα κράτη μέλη κοινοποιούν τις εν λόγω διατάξεις στην Επιτροπή μέχρι τις 24 Αυγούστου 2010· κοινοποιούν επίσης αμελλητί στην Επιτροπή κάθε μεταγενέστερη τροποποίηση που επηρεάζει τις εν λόγω διατάξεις.
2. Οι τύποι παραβάσεων που υπόκεινται σε κυρώσεις περιλαμβάνουν τουλάχιστον τα εξής:
α)
την υποβολή ψευδών δηλώσεων στο πλαίσιο διαδικασίας έγκρισης ή διαδικασίας που οδηγεί σε ανάκληση·
β)
την παραποίηση των αποτελεσμάτων των δοκιμών για την έγκριση τύπου ή τη συμμόρφωση κατά τη χρήση·
γ)
την απόκρυψη στοιχείων ή τεχνικών προδιαγραφών που θα μπορούσαν να οδηγήσουν στην ανάκληση ή στην απόσυρση έγκρισης τύπου·
δ)
την άρνηση παροχής πρόσβασης σε πληροφορίες·
ε)
τη χρήση διατάξεων διακοπής της λειτουργίας.
Άρθρο 16
Έναρξη ισχύος
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από τις 24 Φεβρουαρίου 2011, με εξαίρεση το άρθρο 11 παράγραφος 3 και το άρθρο 12 που εφαρμόζεται από την ημερομηνία έναρξης ισχύος του παρόντος κανονισμού και το άρθρο 11 παράγραφος 2 που εφαρμόζεται από την ημερομηνία που ορίζεται εκεί.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Στρασβούργο, 14 Ιανουαρίου 2009.

Labels: 1
14
20
7
3
8